Skylab 3

**Skylab 3** (alebo tiež **SL-3** a **SLM-2**) bol americký pilotovaný kozmický let v rámci programu Skylab. Skylab 3 vyštartoval 28. júla 1973 z Kennedyho vesmírneho strediska k vesmírnej stanici Skylab, prvej vesmírnej stanici USA na nízkej obežnej dráhe Zeme. Astronauti pracovali na stanici až do septembra 1973, kedy sa vrátili späť na Zem. Vo svojej dobe boli svetovými rekordmanmi v dĺžke pobytu vo vesmíre.

## Posádka
*  Alan L. Bean (2), veliteľ
*  Owen K. Garriott (1), vedecký pilot
*  Jack R. Lousma (1), pilot

### Záložná posádka
*  Vance D. Brand, veliteľ
*  William B. Lenoir, vedecký pilot
*  Don L. Lind, pilot

### Podporná posádka
* Robert L. Crippen
* Henry W. Hartsfield, Jr.
* Karl G. Henize
* Story Musgrave
* William E. Thornton
* Richard H. Truly

## Priebeh letu
V priebehu misie prvej posádky sa problémy s gyroskopmi vesmírnej stanice Skylab začali natoľko zhoršovať, že nebolo isté, či stanica prežije plánovanú prestávku medzi odletom prvej posádky a príletom druhej posádky. Prítomnosť astronautov a dopravnej kozmickej lode Apollo bola kľúčová. Po prvých rokovaniach na konci mája 1973 sa napokon 6. júna definitívne rozhodlo o urýchlení štartu misie Skylab 3, ktorá tak mala po novom odštartovať už 27. júla namiesto pôvodne plánovaného 8. augusta. Neskôr sa dátum štartu posunul o jeden deň na 28. júla, aby sa zabezpečili lepšie podmienky na priblíženie a spojenie so Skylabom.

Misia Skylab 3 úspešne odštartovala v sobotu 28. júla 1973 o 07:10:50,48 miestneho času (11:10:50,48 svetového času) pomocou nosnej rakety Saturn IB zo štartovacieho komplexu 39B v Kennedyho vesmírnom stredisku. Po navedení na obežnú dráhu Zeme posádka začala s manévrovaním kozmickej lode Apollo. Došlo pritom k poruche v prívode okysličovadla jedného systému manévrovacích trysiek RCS (z celkových 102 kg uniklo 25 kg). Priblíženie k vesmírnej stanici Skylab nastalo okolo 19:00 UTC. K pevnému spojeniu so stanicou došlo počas 5. obletu Zeme o 19:37:00 UTC. O 21:10 UTC nasledoval prestup astronautov na palubu Skylabu.

[thumb|left|[Jack Robert Lousma|Jack Lousma počas prvého výstupu do otvoreného vesmíru, 6. august 1973]]

Posádka začala uvádzať do prevádzky systémy stanice (aj napriek počiatočnej nevoľnosti), pričom prvé merania vykonala 31. júla, ale v niektorých prístrojoch už došiel film. Dňa 2. augusta o 10:37 UTC astronauti zistili únik okysličovadla z ďalšieho systému trysiek kozmickej lode Apollo. Uvažovalo sa o prerušení letu a na kozmodróme sa urýchlili prípravy záchrannej rakety. Výskumný program napriek tomu pokračoval a 6. augusta o 17:30 UTC začali Garriott a Lousma s prvým výstupom zo stanice do otvoreného vesmíru, ktorý trval 6,5 hodiny, čo bol nakoniec dvojnásobok oproti pôvodnému plánu. Astronauti inštalovali nový tepelný kryt z tenkej fólie s rozmermi 7,3 x 6,8 m, vymenili kazety v ďalekohľadoch ATM a odobrali detektory mikrometeoroidov inštalované prvou posádkou. Vedecký výskum Slnka mohol pokračovať a pavúčik *Arabella* druhu *[[križiak obyčajný|Araneus diadematus]]* utkal niekoľko sietí. Išlo o študentský experiment. Dňa 13. augusta vyskúšal Bean vo vnútri stanice pohyb pomocou manévrovacej jednotky AMU (16 trysiek na stlačený dusík). Skúšky sa opakovali v ďalších dňoch a použila sa aj jednoduchšia aparatúra ovládaná nohami (FCMU). V dňoch 21. a 22. augusta posádka stanice pozorovala veľkú slnečnú erupciu.

Druhý výstup astronautov Garriotta a Lousmy sa začal 24. augusta o 16:24 UTC a trval 4,5 hodiny. Po výmene kaziet v ďalekohľadoch ATM pripojili 6 nových gyroskopov stabilizačného systému (náhrada za pôvodné, poškodené vysokou teplotou na začiatku letu) a vykonali ďalšie drobné opravy. Nasledujúci deň astronauti prekonali rekord predchádzajúcej posádky v dĺžke letu a pokračovali vo vedeckých výskumoch. Dňa 7. a 8. septembra opäť pozorovali veľkú slnečnú erupciu, ďalej snímkovali Zem, sledovali rast monokryštálov v beztiažovom stave, tuhnutie roztavených kovov atď. V dňoch 19. a 20. septembra pozorovali lúč vyslaný z argónového lasera v Goddardovom centre pre vesmírne lety (výkon 10 W, druhý deň 2,5 W). S posledným výstupom do vesmíru začali astronauti Bean a Garriott 22. septembra o 11:18 UTC. Mimo stanicu pracovali 2 hodiny a 41 minút. Vymenili kazety s filmom, čím sa získalo 77 600 snímok Slnka a preverili stav nového tepelného krytu. Do kozmickej lode Apollo sa preniesli získané výsledky, okrem iného aj 16 400 snímok Zeme a 29 km magnetofónovej pásky s výsledkami meraní. Pred oddelením od stanice, ktoré nastalo 25. septembra o 11:16:42 UTC, sa astronauti prezliekli zo skafandrov do špeciálnych anti-g oblekov, znižujúcich vplyv preťaženia. Kvôli poruche na tryskách bol počet manévrov lode obmedzený na minimum. Veliteľský modul misie Skylab 3 v poriadku pristál na hladine Tichého oceánu 25. septembra o 22:19:54 UTC. Miesto pristátia sa nachádzalo 370 km juhozápadne od San Diega, 5,2 km od stredu pristávacej oblasti a 10 km od hliadkujúcej lietadlovej lode USS ''New Orleans'', ktorá neskôr vyzdvihla kabínu s astronautmi. Ich zdravotný stav bol lepší ako u prvej posádky.

## Parametre misie
* Hmotnosť:
** veliteľského/servisného modulu (CSM):  
* Preletená vzdialenosť: 
* Perigeum:  
* Apogeum:  
* Inklinácia: 50,0° 
* Perióda: 93,2 minút
* Spojenie so stanicou: 28. júl 1973 – 19:37:00 UTC
* Odpojenie: 25. september 1973 – 11:16:42 UTC
* Doba spojenia: 58 dní, 15 hodín, 39 minút, 42 sekúnd

### Výstupy do otvoreného vesmíru (EVA)
* *Garriott* a *Lousma* – EVA 1
** Začiatok: 6. august 1973, 17:30 UTC
** Koniec: 7. august, 00:01 UTC
** Trvanie: 6 hodín, 31 minút
* *Garriott* a *Lousma* – EVA 2
** Začiatok: 24. august 1973, 16:24 UTC
** Koniec: 24. august, 20:55 UTC
** Trvanie: 4 hodiny, 31 minút
* *Bean* a *Garriott* – EVA 3
** Začiatok: 22. september 1973, 11:18 UTC
** Koniec: 22. september, 13:59 UTC
** Trvanie: 2 hodiny, 41 minút

## Galéria


Súbor:The Astronauts of Skylab 3 - GPN-2002-000066.jpg|Owen Garriott (vľavo), Jack Lousma (v strede) a Alan Bean (vpravo) počas príprav na misiu Skylab 3
Súbor:Skylab 3 crew in training.jpg|Posádka v simulátore veliteľského modulu počas príprav na let Skylab 3
Súbor:Skylab 3 rollout.jpg|Vývoz nosnej rakety Saturn IB z montážnej haly VAB k štartovacej rampe
Súbor:Skylab 3 Saturn 1B space vehicle during prelaunch preparations.jpg|Saturn IB na štartovacom komplexe 39B
Súbor:Bean, left, Garriott, and Lousma arrive at Patrick AFB.jpg|Bean (vľavo), Garriott (v strede) a Lousma (vpravo) po prílete na Patrickovu leteckú základňu
Súbor:Skylab 3 preflight breakfast.jpg|Posádka misie Skylab 3 pri raňajkách v deň štartu
Súbor:Skylab 3 crew walk to transfer van (S73-32567).jpg|Bean, Garriott a Lousma začínajú svoju cestu k štartovaciemu komplexu 39B
Súbor:Skylab 3 Launch (19293032373).jpg|Štart nosnej rakety Saturn IB s misiou Skylab 3
Súbor:S-IVB second stage of the Skylab 3 Saturn 1B.jpg|Stupeň S-IVB po oddelení od kozmickej lode
Súbor:Skylab (29526403310).jpg|Vesmírna stanica Skylab počas príletu misie Skylab 3
Súbor:Skylab 3 Bean on ergometer.jpg|Bean na ergometri na palube stanice Skylab
Súbor:Skylab 3 Alan Bean reading.jpg|Bean si pred spaním číta knihu vo svojej osobnej kajute
Súbor:Owen Garriott at the Apollo Telescope Mount console.jpg|Garriott pri ovládacom paneli ďalekohľadov ATM
Súbor:Skylab 3 meal.jpg|Garriott si vychutnáva jedlo
Súbor:Showering on Skylab (9456594881).jpg|Lousma po sprchovaní na stanici Skylab
Súbor:Astronaut Jack R. Lousma, Skylab 3 pilot.jpg|Lousma si prezerá mapu Zeme
Súbor:S74-15583skylabsunview.jpg|Veľká slnečná erupcia zachytená posádkou misie Skylab 3
Súbor:Arabella, one of the two Skylab 3 common cross spiders "Araneus diadematus".jpg|Pavúčik *Arabella* druhu *Araneus diadematus* pri jednom z prvých neumelých pokusov o tkanie siete
Súbor:Astronaut Owen Garriott Performs EVA During Skylab 3 - GPN-2002-000065.jpg|Garriott pracuje pri aparatúre ATM počas výstupu do otvoreného vesmíru
Súbor:Sl3-122-2587ellenfromskylab.jpg|Hurikán *Ellen* fotografovaný posádkou misie Skylab 3 
Súbor:Lake Michigan Coastal Area from Skylab space station during Skylab 3 mission.jpg|Pohľad na severnú časť Michiganského jazera zo stanice Skylab
Súbor:Sl3-122-2612.jpg|Bean počas posledného výstupu do otvoreného vesmíru
Súbor:Skylab 3 parachute deployment.jpg|Vypustenie trojice hlavných padákov počas pristávania misie Skylab 3
Súbor:Skylab 3 Command Module following its splashdown in the Pacific Ocean.jpg|Veliteľský modul misie Skylab 3 po pristátí v Tichom oceáne
Súbor:The Skylab 3 Command Module.jpg|Vyzdvihnutie veliteľského modulu na palubu lietadlovej lode USS *New Orleans*
Súbor:Skylab 3 crew aboard USS New Orleans.jpg|Spokojná posádka misie Skylab 3 na lodi USS *New Orleans* 
 


## Poznámky


## Referencie

## Iné projekty

## Externé odkazy
* Oficiálna stránka 
* Skylab 3 na stránkach spacefacts.de 
* Skylab 3 v Malej encyklopédii kozmonautiky 
* Skylab – laboratoř na nebesích (7. díl) 

Kategória:Program Skylab
Kategória:Kozmické lety s ľudskou posádkou
Kategória:Kozmonautika v 1973